钦定古今图书集成/明伦汇编/官常典/第651卷 > 《安阳县令厅壁记》李华
## 钦定古今图书集成/明伦汇编/官常典/第651卷 > 《安阳县令厅壁记》李华

令长之位，详于《汉官》；土地之宜，列于《禹贡》。谈者备矣，
词人略焉，则此官之职守，此境之风俗可知也。国朝
之有天下，淇漳之间，于京师为近；守宰之寄，于元元
最亲。故授署此官。延至王庭，曲蒙睿渥，制令褒赐，与
内官同法，清贯往往超拜。天宝以来，东北隅节度位
冠诸侯，按数军钲鼓，兼本道连帅，以河北贡篚征税，
半乎九州。边于山戎，岁备勍寇。每置长吏，朝廷特难
之。或操尚亏渝，或中丞迁换，或流亡未复，或委罪刑
施。繇是使臣慎简其人，密表陈请，锺恩光于异土，萃
人物于东州。不然，何公方振羽青云，胡为而在此堂
也？公以德行文学，为人伦羡慕；清而道艺，邻于昔贤。
自登封主簿，抚有兹邑。以西门沉巫为不仁，仲康解
绶为果断，酌古中道，为今令图。下车无何，休闻四塞，
他疆之人，父母之尸祝之，则境内之欢，可以心见君
子哉！至若由身立政，谋近及远。邑人趋拜，静闻堂上
之琴；军师往来，潜预幕中之画。所利者大，岂惟安阳。
夫然则繁缨曲县，衷甸四牡，人所愿也，于公宜之。记
事者志盛德而旌善人。今特书“公”何？尊王命，其《春秋》
之义欤？《天宝十载》记。